
A DIGITÁLIS SZEGED – OKTATÁS EGY ONLINE KÖRNYEZETBEN (TAPASZTALATOK PEDAGÓGUSI SZEMMEL)

Az elmúlt évtizedekben a digitalizálódás terjedése nagymértékben átalakította a világunkat. Nem csak új lehetőségek nyíltak meg a hétköznapi életben, hanem az oktatásban betöltött szerepe is nőtt. A folyamat felgyorsulása a COVID-19 járvány hatására tett intézkedések miatt most még látványosabbá vált. Az eddigi kiegészítő szerepbe szorult IKT-pedagógia és digitális tanulás előtérbe került. A világjárvány következtében a világ számos országa kényszerült arra, hogy megelőző intézkedéseket vezessenek be. Ennek tudatában a világ legtöbb országában az oktatási intézményeket ideiglenesen bezárták, és tantermen kívüli, digitális munkarendre tértek át az iskolák. Az átállás új helyzetet teremtett, ezért a digitális oktatásra való átállásra nagyon rövid határidő állt rendelkezésre az intézményeknek és a pedagógusoknak, amely számos problémát vetett fel.
Vizsgálat célja a kialakult helyzet felmérése a pedagógusok körében és a tapasztalatok bemutatása, hogyan látják egy év távlatából a digitális oktatási lehetőségeket, mit tapasztaltak a 2020-as márciusi és a 2021-es márciusi digitális átállás során. Kutatásunkban a Szeged és térségében alap- és középfokú oktatásban dolgozó pedagógusokat vizsgáltuk. A kérdőív kérdései a digitális tananyaghasználat, az IKT eszközhasználat, az online oktatás és átállás témakörökhöz kapcsolódnak.
Az eredmények az mutatják, hogy a válaszadók több mint kétharmada gyakran használ digitális tananyagokat és IKT eszközöket a hagyományos tanrendben a mindennapi oktatás során, azonban önmagukat nem tartják digitálisan kompetensnek. A válaszadók több mint fele nem volt felkészült a digitális oktatásra és a legtöbb intézmény nem rendelkezett korábbi tapasztalatokkal az online tanításról. A kitöltő pedagógusok több mint 70%-a nyilatkozott úgy, hogy a diákok felét sikerült aktívan bevonni az online oktatás folyamatában, azonban még egy év távlatából is vannak olyan tanulók, akiket nem sikerült aktivizálni az online tanítás során. A válaszadók 80%-a úgy gondolja, hogy az egy év távlatában fejlődött a digitális készsége.



